om den internationale behandling af centralbanker og offentlige enheder, der har ansvar for at forvalte den offentlige gæld, for så vidt angår værdipapirfinansieringstransaktioner

1.Indledning

Forordning (EU) 2015/2365 om gennemsigtighed af værdipapirfinansieringstransaktioner og vedrørende genanvendelse (SFTR) blev vedtaget den 25. november 2015 og trådte i kraft den 12. januar 2016. Formålet med SFTR er at øge gennemsigtigheden af værdipapirfinansieringstransaktioner ved at kræve:

·at alle værdipapirfinansieringstransaktioner indberettes til centrale databaser, der kaldes transaktionsregistre (indberetningsforpligtelse)

·at oplysninger om investeringsfondes anvendelse af værdipapirfinansieringstransaktioner meddeles investorerne i de periodiske rapporter og i dokumenter, der forelægges forud for investeringen, og som udarbejdes af fondene

·at der er mindstekrav til gennemsigtighed, som skal opfyldes, når sikkerhedsstillelsen genanvendes, f.eks. information om risici og forpligtelse til at indhente forudgående samtykke (krav om gennemsigtighed vedrørende genanvendelse).

I henhold til artikel 2, stk. 2, litra a), i EMIR er Unionens centralbanker og andre offentlige organer i Unionen, der har ansvar for forvaltningen af den offentlige gæld, eller som deltager heri, undtaget fra indberetningsforpligtelsen og gennemsigtighedskravene vedrørende genanvendelse i henhold til SFTR.

Da SFTR blev vedtaget, var der usikkerhed om, hvordan udenlandske centralbanker ville blive behandlet ved gennemførelse af reformer vedrørende værdipapirfinansieringstransaktioner i andre jurisdiktioner. Europa-Parlamentet og Rådet har derfor udskudt en beslutning om at anvende SFTR på tredjelandes centralbanker, indtil der kan opnås mere klarhed om dette spørgsmål.

I henhold til artikel 2, stk. 4, i SFTR kan Kommissionen vedtage en delegeret retsakt for at udvide listen over undtagne enheder i henhold til SFTR. Som en forudsætning for en sådan undtagelse skal Kommissionen i henhold til samme artikel i SFTR analysere den internationale behandling af centralbanker og offentlige organer, der forvalter den offentlige gæld, i andre jurisdiktioners retlige rammer og underrette Europa-Parlamentet og Rådet om sin analyse. Hvis det konkluderes i rapporten, at det er nødvendigt at undtage tredjelandes centralbankers pengepolitiske forpligtelser fra gennemsigtighedskravene vedrørende genanvendelse, vedtager Kommissionen en delegeret retsakt med henblik herpå.

2.Rapportens retsgrundlag: Krav i artikel 2 i SFTR

Det hedder i artikel 2, stk. 2, i SFTR: "Artikel 4 og 15 finder ikke anvendelse på: a) medlemmer af Det Europæiske System af Centralbanker (ESCB), andre af medlemsstaternes organer med lignende funktioner og andre offentlige organer i Unionen, der har ansvar for forvaltningen af den offentlige gæld, eller som deltager heri b) Den Internationale Betalingsbank."

Med hensyn til udenlandske centralbanker og udenlandske offentlige organer, der forvalter den offentlige gæld, bemyndiger artikel 2, stk. 4, Kommissionen til at vedtage delegerede retsakter for at ændre listen over undtagne enheder i artikel 2, stk. 2, og med henblik herpå pålægges Kommissionen at forelægge "Europa-Parlamentet og Rådet en rapport, der vurderer den internationale behandling af centralbanker og offentlige organer, der har ansvar for, eller som deltager i forvaltningen af den offentlige gæld."

I artikel 2, stk. 4, præciseres det også, at rapporten "skal indeholde en sammenlignende analyse af behandlingen af centralbanker og de pågældende organer inden for de retlige rammer i et antal tredjelande. Konkluderes det i rapporten, at det, navnlig henset til den sammenlignende analyse og potentielle virkninger, er nødvendigt at fritage disse tredjelandes centralbankers og organers pengepolitiske forpligtelser for artikel 15, vedtager Kommissionen en delegeret retsakt, der tilføjer dem til listen i denne artikels stk. 2."

3.Omfattet jurisdiktion: Det Forenede Kongerige

I henhold til SFTR skal Kommissionen foretage en sammenlignende analyse af behandlingen af centralbanker og offentlige organer, der forvalter den offentlige gæld, i "et antal tredjelande". I betragtning af at Det Forenede Kongerige agter at udtræde af Unionen i henhold til artikel 50 i traktaten om Den Europæiske Union, vil undtagelsen for medlemmer af Det Europæiske System af Centralbanker (ESCB) og offentlige organer, der har ansvar for forvaltningen af offentlig gæld, eller som deltager heri, jf. artikel 2, stk. 2, litra a), i forordning (EU) 2015/2365 ("SFTR"), når EU-retten ophører med at finde anvendelse på Det Forenede Kongerige, ikke længere finde anvendelse på Det Forenede Kongeriges centralbank og offentlige organer, der forvalter den offentlige gæld. På denne baggrund begrænser denne rapport analysen af behandlingen af centralbanker og offentlige organer, der forvalter den offentlige gæld, til kun at omfatte Det Forenede Kongerige. Yderligere lande vil blive analyseret i en kommende rapport.

Den tilgang, der gør, at der i første omgang fokuseres på Det Forenede Kongerige, understøttes af det forhold, at European Union (Withdrawal) Act 2018, som Det Forenede Kongerige har vedtaget, omdanner det eksisterende korpus af direkte gældende EU-lovgivning, herunder SFTR, til national lovgivning i Det Forenede Kongerige. Den britiske regering har desuden offentliggjort et udkast til retsakt, som vil foretage ændringer i den EU-lovgivning, der bibeholdes, og gældende lovgivning i Det Forenede Kongerige vedrørende værdipapirfinansieringstransaktioner, som skal fastsættes i henhold til European Union (Withdrawal) Act 2018. Udkastet til retsakt afspejler bestemmelsen i SFTR i den forstand, at Bank of England og Det Forenede Kongeriges offentlige organer, der forvalter den offentlige gæld, undtages fra indberetningsforpligtelsen og gennemsigtighedskravene vedrørende genanvendelse. Ligeledes indeholder udkastet til retsakt en bestemmelse om at udvide denne liste på en måde, der er sammenlignelig med den tilsvarende bestemmelse i SFTR.

4.Konklusioner

I lyset af ovenstående undtager udkastet til Det Forenede Kongeriges nationale lovgivningsmæssige ramme, der inkorporerer SFTR, Det Forenede Kongeriges centralbank og offentlige organer, der har ansvar for forvaltningen af den offentlige gæld, eller som deltager heri, fra indberetningsforpligtelsen for værdipapirfinansieringstransaktioner og gennemsigtighedskravene vedrørende genanvendelse. Udkastet til Det Forenede Kongeriges lovgivningsmæssige ramme indeholder også bestemmelser, der gør det muligt at udvide undtagelsen til også at omfatte centralbanker og offentlige organer, der forvalter den offentlige gæld, i andre lande.

Ved at tilføje Det Forenede Kongeriges centralbank og offentlige organer, der forvalter den offentlige gæld, til listen over enheder, der er undtaget fra indberetningsforpligtelsen og gennemsigtighedskravene vedrørende genanvendelse i henhold til SFTR, forhindrer man, at der gribes ind i varetagelsen af deres pengepolitiske ansvarsområder, og man fremmer lige vilkår i forbindelse med anvendelsen af reformer vedrørende værdipapirfinansieringstransaktioner for så vidt angår transaktioner med centralbanker på tværs af jurisdiktioner. Dette vil også bidrage til øget sammenhæng og konsekvens på internationalt plan.

Kommissionen konkluderer derfor, at artikel 2, stk. 2, i SFTR bør ændres med henblik på at undtage Det Forenede Kongeriges centralbank og andre offentlige organer, der har ansvar for forvaltningen af den offentlige gæld, eller som deltager heri, fra visse krav i SFTR.